CELEX: 31989D0423
Language: el
Date: 1989-06-22 00:00:00
Title: 89/423/ΕΟΚ: Απόφαση της Επιτρoπής της 22ας Ιουνίου 1989 όσον αφορά την παράταση του ειδικού προγράμματος σχετικά με τη μεταποίηση και την εμπορία αλιευτικών προϊόντων στην Ιταλία για την περίοδο 1989/90, που διαβιβάστηκε από την Ιταλία σύμφωνα με τις διατάξεις του κανονισμού (ΕΟΚ) αριθ. 355/77 του Συμβουλίου

Avis juridique important

|

31989D0423

89/423/ΕΟΚ: Απόφαση της Επιτρoπής της 22ας Ιουνίου 1989 όσον αφορά την παράταση του ειδικού προγράμματος σχετικά με τη μεταποίηση και την εμπορία αλιευτικών προϊόντων στην Ιταλία για την περίοδο 1989/90, που διαβιβάστηκε από την Ιταλία σύμφωνα με τις διατάξεις του κανονισμού (ΕΟΚ) αριθ. 355/77 του Συμβουλίου  

Επίσημη Εφημερίδα αριθ. L 196 της 12/07/1989 σ. 0047 - 0049

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 22ας Ιουνίου 1989  όσον αφορά την παράταση του ειδικού προγράμματος σχετικά με τη μεταποίηση και την εμπορία αλιευτικών προϊόντων στην Ιταλία για την περίοδο 1989/90, που διαβιβάστηκε από την Ιταλία σύμφωνα με τις διατάξει του κανονισμού (ΕΟΚ) αριθ. 355/77 του Συμβουλίου  (Το κείμενο στην ιταλική γλώσσα είναι το μόνο αυθεντικό)  (89/423/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών και αλιευτικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 5,  Εκτιμώντας:  ότι το ειδικό πρόγραμμα που έχει εγκριθεί με την απόφαση 86/385/ΕΟΚ της Επιτροπής (3) έληξε στις 31 Δεκεμβρίου 1988·  ότι η Ιταλία έχει υποβάλει στις 30 Μαρτίου 1989 αίτημα για την παράταση κατά την περίοδο 1989/90 του εν λόγω ειδικού προγράμματος·  ότι σύμφωνα με το άρθρο 1 παράγραφος 3 του κανονισμού (ΕΟΚ) αριθ. 355/77 για την χορήγηση συνδρομής από το ΕΓΤΠΕ, τα σχέδια επένδυσης που περιλαμβάνονται στον τίτλο ΙΙ πρέπει να εντάσσονται σε ειδικό πρόγραμμα·  ότι το πρόγραμμα αυτό συμβάλλει στην επίτευξη των στόχων της κοινής αλιευτικής πολιτικής και ότι περιλαμβάνει τα στοιχεία που αναφέρονται στο άρθρο 3 του κανονισμού (ΕΟΚ) αριθ. 355/77·  ότι πρέπει να υπάρχει συνοχή μεταξύ του εν λόγω προγράμματος και των πολυετών προγραμμάτων προσανατολισμού που αφορούν τον τομέα της αλιείας και της υδατοκαλλιέργειας στην Ιταλία τα οποία έχουν εγκριθεί από την Επιτροπή με την απόφαση για την τροποποίηση της απόφασης 88/140/ΕΟΚ της 11ης Δεκεμβρίου 1987 σχετικά με το πολυετές πρόγραμμα προσανατολισμού του αλιευτικού στόλου (1987-1991) που υπέβαλε η Ιταλία στο πλαίσιο του κανονισμού (ΕΟΚ) αριθ. 4028/86 (4), και την απόφαση 88/4/ΕΟΚ (5) ·  ότι ο κανονισμός (ΕΟΚ) αριθ. 4256/88 του Συμβουλίου (6) προβλέπει ότι ο κανονισμός (ΕΟΚ) αριθ. 355/77 πρόκειται να καταργηθεί το αργότερο μέχρι τις 31 Δεκεμβρίου 1989 και ότι, εντούτοις, όσον αφορά τον τομέα της αλιείας, τα σχέδια που υποβάλλονται στο πλαίσιο του κανονισμού (ΕΟΚ) αριθ. 355/77 μπορούν να υποβάλλονται το αργότερο μέχρι τις 31 Δεκεμβρίου 1990 ·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη που έχουν διατυπώσει από κοινού η Επιτροπή Γεωργικών Διαρθρώσεων και Αγροτικής Ανάπτυξης και η Μόνιμη Επιτροπή Διαρθρώσεων Αλιείας,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Το ειδικό πρόγραμμα σχετικά με τη μεταποίηση και την εμπορία των αλιευτικών προϊόντων στην Ιταλία, που έχει εγκριθεί με την απόφαση 86/385/ΕΟΚ και του οποίου τα βασικά στοιχεία εκτίθενται στο παράρτημα Ι, παρατείνεται μέχρι τις 31 Δεκεμβρίου 1990, με την επιφύλαξη των διατάξεων του παραρτήματος ΙΙ.  Άρθρο 2  Η παρούσα απόφαση απευθύνεται στην Ιταλική Δημοκρατία.  Βρυξέλλες, 22 Ιουνίου 1989.  Για την Επιτροπή  Manuel MARIN  Αντιπρόεδρος  (1) ΕΕ αριθ. L 51 της 23. 2. 1977, σ. 1.  (2) ΕΕ αριθ. L 167 της 26. 6. 1987, σ. 1.  (3) ΕΕ αριθ. L 226 της 13. 8. 1986, σ. 27.  (4) Δεν έχει ακόμη δημοσιευθεί στην Επίσημη Εφημερίδα.  (5) ΕΕ αριθ. L 4 της 7. 1. 1988, σ. 21.  (6) ΕΕ αριθ. L 374 της 31. 12. 1988, σ. 25.  ΠΑΡΑΡΤΗΜΑ Ι  Βασικά στοιχεία του προγράμματος όσον αφορά την κοινή δράση για τη βελτίωση των συνθηκών μεταποίησης και εμπορίας των αλιευτικών προϊόντων, που έχει καταρτιστεί από την ιταλική κυβέρνηση στα πλαίσια του κανονισμού (ΕΟΚ) αριθ. 355/77  1. Αντικείμενο:  Βελτίωση και ορθολογική οργάνωση των κυκλωμάτων εμπορίας και διανομής των αλιευτικών προϊόντων για τον τομέα της μεταποίησης · το πρόγραμμα προβλέπει κυρίως εκσυγχρονισμό των υπαρχουσών διαρθρώσεων, για να ευνοηθεί η πρόσβαση σε νέα εμπορικά κυκλώματα.  2. Περιοχές τις οποίες αφορά το πρόγραμμα:  Το σύνολο της ιταλικής επικράτειας.  3. Διάρκεια του προγράμματος:  Το πρόγραμμα καλύπτει την περίοδο από 1 Ιανουαρίου 1989 έως 31 Δεκεμβρίου 1990.  4. Στόχοι του προγράμματος όσον αφορά τη μεταποίηση των αλιευτικών προϊόντων:  - διατήρηση της δυναμικότητας παραγωγής στο σημερινό επίπεδο και εξασφάλιση εγγυημένου κόστους παραγωγής κυρίως χάρη στον αυτοματισμό των αλυσίδων παραγωγής,  - αξιοποίηση και προώθηση των παραδοσιακών προϊόντων, καθώς και νέων προϊόντων,  - ορθολογική οργάνωση του εφοδιασμού με πρώτες ύλες όσον αφορά την εμπορία και διανομή των αλιευτικών προϊόντων,  - ανάπτυξη των μονάδων ψύξης και καθαρισμού,  - ορθολογική οργάνωση των εμπορικών κυκλωμάτων.  5. Προβλέψεις για επενδύσεις:  Για να επιτευχθούν οι προβλεπόμενοι στόχοι και κυρίως η διατήρηση του κόστους παραγωγής και η δημιουργία νέων προϊόντων, το συνολικό ποσό επενδύσεων για τη διάρκεια του προγράμματος είναι 73,4 εκατομμύρια Ecu και κατανέμεται ως εξής:  - για τις παρεμβάσεις στον τομέα της μεταποίησης τόνου, σαρδέλας, σκόμβρων, γαύρων, αχιβάδων: 33,20 εκατομμύρια Ecu  - για τις μονάδες ψύξης και βαθιάς ψύξης: 26,80 εκατομμύρια Ecu  - για τα κέντρα χονδρικής πώλησης, τις ιχθυόσκαλες και τις μονάδες καθαρισμού: 13,40 εκατομμύρια Ecu  Τα εν λόγω χρηματοδοτικά στοιχεία, καθώς και η κατανομή μεταξύ των διαφόρων τύπων επένδυσης είναι ενδεικτικά.  6. Εθνικές ενισχύσεις  Οι ανωτέρω επενδύσεις θα μπορούν να λάβουν επιδοτήσεις και επιδοτούμενα δάνεια από το αρμόδιο υπουργείο μέσω του Κεντρικού Ταμείου Πιστώσεων για την Αλιεία, τις περιοχές και τις άλλες μονάδες δημόσιας διοίκησης, για τις οποίες οι επενδύσεις αυτές παρουσιάζουν ειδικό ενδιαφέρον στους διάφορους τομείς.  ΠΑΡΑΡΤΗΜΑ ΙΙ  Τελικά συμπεράσματα  1. Η Επιτροπή πιστοποιεί ότι το πρόγραμμα που υπέβαλε η ιταλική κυβέρνηση, το οποίο συνιστά το πλαίσιο για μελλοντικές κοινοτικές και εθνικές χρηματοδοτικές συμμετοχές, αποτελεί κατάλληλη βάση για να διευκολυνθεί η ανάπτυξη της μεταποίησης και εμπορίας αλιευτικών προϊόντων.  Για το σκοπό αυτόν, η Επιτροπή θα ήθελε να τονίσει ότι η ενδεχόμενη εξέλιξη της μεταποίησης και της εμπορίας των προϊόντων της αλιείας πρέπει να ενταχθεί στα πλαίσια της προβλεπόμενης εξέλιξης των πόρων, καθώς και των συνεπειών και των στόχων των πολυετών προγραμμάτων προσανατολισμού για τους τομείς του αλιευτικού στόλου και της υδατοκαλλιέργειας.  2. Οι επενδύσεις που αφορούν τα προϊόντα που προορίζονται για την ανθρώπινη κατανάλωση και δεν περιλαμβάνονται στο παράρτημα ΙΙ της συνθήκης, θα εξετασθούν λαμβάνοντας ιδιαίτερα υπόψη τις διατάξεις του άρθρου 7 του κανονισμού (ΕΟΚ) αριθ. 355/77. Αυτά τα προϊόντα οφείλουν να περιλαμβάνουν ένα σημαντικό μέρος ψαριών.  3. Όσον αφορά τον τομέα της μεταποίησης των clovisses, πρέπει να δοθεί ιδιαίτερη προσοχή στην κατάσταση των υπαρχόντων αλιευτικών πόρων οι οποίοι καθορίζουν την επάρκεια αυτού του τομέα.  4. Η Επιτροπή υπενθυμίζει ότι οι προβλέψεις για επενδύσεις που περιέχονται στο παρόν πρόγραμμα δεν προδικάζουν ενδεχόμενες κοινοτικές χρηματικές συνδρομές.  5. Η Επιτροπή υπενθυμίζει ότι είναι αναγκαίο να τηρείται η κοινοτική ρύθμιση σχετικά με τις δημόσιες αγορές στα σχέδια και προγράμματα που χρηματοδοτούνται από τα διαρθρωτικά ταμεία και τα κοινοτικά χρηματοδοτικά μέσα.